Mike Johnson
James Michael Johnson (f. 30. janúar 1972) er bandarískur stjórnmálamaður frá Louisiana. Johnson er meðlimur í Repúblikanaflokknum og hefur gegnt embætti forseta fulltrúadeildar Bandaríkjaþings frá 25. október 2023. Hann er fyrsti þingforseti landsins sem kemur frá Louisiana. Johnson er jafnframt óreyndasti þingmaður sem hefur verið kjörinn forseti fulltrúadeildarinnar frá árinu 1883.

Æviágrip
Johnson var kjörinn á fulltrúadeild Bandaríkjaþings í fyrsta skipti árið 2016. Þar áður hafði hann setið á ríkisþingi Louisiana og unnið sem lögmaður hjá þrýstihópnum Alliance Defending Freedom, sem hefur þann yfirlýsta tilgang að berjast fyrir réttindum trúaðra. Hópurinn hefur beitt sér gegn réttindum hinsegin fólks og rétti kvenna til þungunarrofs.

Mike Johnson var í hópi þingmanna Repúblikanaflokksins sem neituðu að staðfesta sigur Demókratans Joe Biden á móti sitjandi forsetanum Donald Trump í forsetakosningum Bandaríkjanna árið 2020 vegna upploginna ásakana Trumps um kosningamisferli. Johnson fékk jafnframt um hundrað þingmenn Repúblikanaflokksins til að styðja lögsókn Kens Paxton, dómsmálaráðherra Texas, þar sem farið var fram á það við Hæstarétt Bandaríkjanna að sigur Bidens í fjórum fylkjum yrði ógiltur. Hann gerði þetta þrátt fyrir að lögmaður flokksins hefði tjáð honum að þessar aðgerðir myndu brjóta gegn stjórnarskrá Bandaríkjanna. Hæstiréttur vísaði lögsókninni fljótt frá.

Johnson er álitinn dyggur stuðningsmaður Trumps af harðlínumönnum innan Repúblikanaflokksins en nýtur þó einnig virðingar meðal hófsamari meðlima flokksins.

Johnson var kjörinn forseti fulltrúadeildarinnar af þingmeirihluta Repúblikanaflokksins þann 15. október árið 2023. Fulltrúadeild þingsins hafði þá verið án forseta í um þrjár vikur, eða frá því að Kevin McCarthy var leystur úr embætti vegna óánægju íhaldssömustu þingmanna flokksins með frammistöðu hans. Á undanförnum vikum höfðu Repúblikanar tilnefnt Steve Scalise, Jim Jordan og Tom Emmer þingforsetaefni sitt en þeim hafði öllum mistekist að ávinna sér meirihluta atkvæða þingmanna. Johnson var tilnefndur þingforsetaefni flokksins aðeins fáeinum klukkustundum eftir að Tom Emmer dró sitt framboð til baka vegna gagnrýni frá Trump, fyrrum Bandaríkjaforseta.

Tilvísanir

Forsetar fulltrúadeildar Bandaríkjaþings
Repúblikanar